钦定古今图书集成/明伦汇编/闺媛典/第116卷 > 和南海王殿下咏秋胡妻七首 齐王融
## 钦定古今图书集成/明伦汇编/闺媛典/第116卷 > 和南海王殿下咏秋胡妻七首 齐王融

日月共为照，松筠俱以贞。佩纷甘自远，结镜待君明。
且协金兰好，方愉琴瑟情。佳人忽千里，《幽闺》积思生。

其二

景落中轩坐，悠悠望城阙。高树升夕烟，层楼满初月光阴非或异，山川屡难越。辍泣揜铅姿，搔首乱云发。

其三

倾魄属徂火，摇念待方秋。凉气承宇结，明熠傃阶流。
三星亦虚映，四屋惨多愁。思君如萱草，一见乃忘忧。

其四

杼轴郁不谐，契阔弥新故。《朔风》上发，寒鸟林间度。
客晚乏衣裘，岁晏饶霜露。参差兴别绪，依迟起离慕。

其五

愿言如可信，行迈亦云返。睇景不告劳，瞻途宁遽远。
何以淹归辙，《蚕妾》事春晚。送目乱前华，驰心迷旧婉。

其六

椒珮容有结，振芳跂路隅。黄金徒以赋，白珪终不渝。
明心良自皎，安用久踟蹰。遄车及《枌巷》，流日下《西虞》。

其七

披帷怅有望，出门迟所欲。彼美复来仪，惭颜变欣瞩。
兰艾隔芳臭，泾渭分清浊。去去夫人子，请殉川之曲。